CELEX: 32019D1281
Language: el
Date: 2019-07-29 00:00:00
Title: Εκτελεστική απόφαση (ΕΕ) 2019/1281 της Επιτροπής, της 29ης Ιουλίου 2019, η οποία καταργεί την εκτελεστική απόφαση 2014/245/ΕΕ για την αναγνώριση του νομοθετικού και εποπτικού πλαισίου της Βραζιλίας ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας (Κείμενο που παρουσιάζει ενδιαφέρον για τον ΕΟΧ)

30.7.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 201/34
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1281 ΤΗΣ ΕΠΙΤΡΟΠΗΣ
         της 29ης Ιουλίου 2019
         η οποία καταργεί την εκτελεστική απόφαση 2014/245/ΕΕ για την αναγνώριση του νομοθετικού και εποπτικού πλαισίου της Βραζιλίας ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για τους οργανισμούς αξιολόγησης πιστοληπτικής ικανότητας (1) και ιδίως το άρθρο 5 παράγραφος 6,
         Εκτιμώντας τα ακόλουθα:
         
                     (1)
                  
                  
                     Δυνάμει του άρθρου 5 παράγραφος 6 του κανονισμού (ΕΚ) αριθ. 1060/2009 η Επιτροπή εξουσιοδοτείται να εκδώσει απόφαση ισοδυναμίας δια της οποίας αναγνωρίζει ότι το νομοθετικό και εποπτικό πλαίσιο τρίτης χώρας εξασφαλίζει ότι οι οργανισμοί αξιολόγησης πιστοληπτικής ικανότητας («ΟΑΠΙ») που είναι εγκεκριμένοι ή εγγεγραμμένοι στην εν λόγω τρίτη χώρα συμμορφώνονται προς νομικά δεσμευτικές απαιτήσεις οι οποίες είναι ισοδύναμες με τις απορρέουσες από τον εν λόγω κανονισμό και υπόκεινται σε αποτελεσματική εποπτεία και επιβολή στην εν λόγω τρίτη χώρα. Για να θεωρηθεί ισοδύναμο το νομοθετικό και εποπτικό πλαίσιο, πρέπει να πληροί τουλάχιστον τις προϋποθέσεις που ορίζονται στο άρθρο 5 παράγραφος 6 του κανονισμού (ΕΚ) αριθ. 1060/2009.
                  
               
                     (2)
                  
                  
                     Στις 28 Απριλίου 2014, η Επιτροπή εξέδωσε την εκτελεστική απόφαση 2014/245/ΕΕ (2), σημειώνοντας ότι οι τρεις αυτές προϋποθέσεις πληρούνται και θεωρώντας το νομοθετικό και εποπτικό πλαίσιο της Βραζιλίας για τους ΟΑΠΙ ως ισοδύναμο με τις απαιτήσεις του κανονισμού (ΕΚ) αριθ. 1060/2009 που ίσχυε τότε.
                  
               
                     (3)
                  
                  
                     Το νομοθετικό και εποπτικό πλαίσιο της Βραζιλίας εξακολουθεί να πληροί τις τρεις προϋποθέσεις που προβλέπονταν αρχικά στο άρθρο 5 παράγραφος 6 του κανονισμού (ΕΚ) αριθ. 1060/2009. Ωστόσο, ο κανονισμός (ΕΕ) αριθ. 462/2013 του Ευρωπαϊκού Κοινοβουλίου και του Συμβουλίου (3) εισήγαγε πρόσθετες απαιτήσεις για τους ΟΑΠΙ που είναι εγγεγραμμένοι στην Ένωση, με αποτέλεσμα να καταστεί αυστηρότερο το νομικό και εποπτικό καθεστώς για τους εν λόγω ΟΑΠΙ. Αυτές οι πρόσθετες απαιτήσεις περιλαμβάνουν νομικά δεσμευτικούς κανόνες για τους ΟΑΠΙ όσον αφορά τις προοπτικές αξιολόγησης, τη διαχείριση συγκρούσεων συμφερόντων, τις απαιτήσεις εμπιστευτικότητας, την ποιότητα των μεθοδολογιών αξιολόγησης, καθώς και την παρουσίαση και κοινοποίηση των αξιολογήσεων πιστοληπτικής ικανότητας.
                  
               
                     (4)
                  
                  
                     Σύμφωνα με το άρθρο 2 δεύτερο εδάφιο περίπτωση 1) στοιχείο β) του κανονισμού (ΕΕ) αριθ. 462/2013, οι πρόσθετες απαιτήσεις ισχύουν για τους σκοπούς της αξιολόγησης της ισοδυναμίας των νομικών και εποπτικών πλαισίων τρίτων χωρών από την 1η Ιουνίου 2018.
                  
               
                     (5)
                  
                  
                     Στο πλαίσιο αυτό, στις 13 Ιουλίου 2017, η Επιτροπή ζήτησε τη συμβουλή της Ευρωπαϊκής Αρχής Κινητών Αξιών και Αγορών («ESMA») σχετικά με την ισοδυναμία του νομοθετικού και εποπτικού πλαισίου της Βραζιλίας, μεταξύ άλλων, με τις πρόσθετες αυτές απαιτήσεις που θεσπίστηκαν με τον κανονισμό (ΕΕ) αριθ. 462/2013 και την απόφασή της σχετικά με το ουσιώδες τυχόν διαφορών.
                  
               
                     (6)
                  
                  
                     Στην τεχνική συμβουλή της, που δημοσιεύθηκε στις 17 Νοεμβρίου 2017, η ESMA κατέληξε στο συμπέρασμα ότι το νομοθετικό και εποπτικό πλαίσιο της Βραζιλίας δεν περιλαμβάνει επαρκείς διατάξεις που να μπορούν να ανταποκριθούν στους στόχους των πρόσθετων απαιτήσεων που θέσπισε ο κανονισμός (ΕΕ) αριθ. 462/2013.
                  
               
                     (7)
                  
                  
                     Ο κανονισμός (ΕΕ) αριθ. 462/2013 εισάγει, ως σημείο κγ), έναν ορισμό της προοπτικής αξιολόγησης στο άρθρο 3 παράγραφος 1 του κανονισμού (ΕΚ) αριθ. 1060/2009, ο οποίος πλέον επεκτείνει ορισμένες απαιτήσεις που ισχύουν για τις αξιολογήσεις πιστοληπτικής ικανότητας στις προοπτικές αξιολόγησης. Το πλαίσιο της Βραζιλίας δεν αναγνωρίζει ρητά τις προοπτικές αξιολόγησης ως χωριστό και διακριτό στοιχείο από την αξιολόγηση πιστοληπτικής ικανότητας, αλλά η Επιτροπή Κεφαλαιαγοράς της Βραζιλίας («Comissão de Valores Mobiliários») αναμένει ότι η παραγωγή προοπτικών αξιολόγησης θα ανταποκρίνεται πλήρως στις ίδιες απαιτήσεις για τις αντίστοιχες αξιολογήσεις πιστοληπτικής ικανότητας.
                  
               
                     (8)
                  
                  
                     Προκειμένου να ενισχυθεί η αντίληψη περί ανεξαρτησίας των οργανισμών αξιολόγησης πιστοληπτικής ικανότητας έναντι των αξιολογούμενων οντοτήτων, ο κανονισμός (ΕΕ) αριθ. 462/2013 επεκτείνει στο άρθρο 6 παράγραφος 4 και στα άρθρα 6α και 6β του κανονισμού (ΕΚ) αριθ. 1060/2009 τους κανόνες σχετικά με τις συγκρούσεις συμφερόντων στις συγκρούσεις συμφερόντων που προκαλούνται στις περιπτώσεις μετόχων ή μελών που κατέχουν σημαντική θέση εντός του ΟΑΠΙ. Το νομοθετικό και εποπτικό πλαίσιο της Βραζιλίας απαιτεί από τους ΟΑΠΙ να θεσπίσουν κατάλληλες και αποτελεσματικές οργανωτικές και διοικητικές διαδικασίες για την πρόληψη, τον εντοπισμό, την εξάλειψη, τη διόρθωση και την κοινοποίηση κάθε σύγκρουσης συμφερόντων. Ωστόσο, το νομοθετικό και εποπτικό πλαίσιο της Βραζιλίας δεν απαιτεί ρητά από τους ΟΑΠΙ να καταχωρίζουν τις συγκρούσεις συμφερόντων που αφορούν τους μετόχους. Κατά συνέπεια, δεν υπάρχει απαγόρευση έκδοσης αξιολόγησης πιστοληπτικής ικανότητας για μια οικονομική οντότητα εάν ένα μέλος του διοικητικού συμβουλίου του ΟΑΠΙ, ή μέτοχος που κατέχει πάνω από το 10 % των μετοχών ή των δικαιωμάτων ψήφου του ΟΑΠΙ, κατέχει ποσοστό μεγαλύτερο του 10 % των μετοχών της αξιολογούμενης οντότητας. Επίσης δεν ισχύει καμία απαγόρευση παροχής συμβουλευτικών υπηρεσιών σε αξιολογούμενη οντότητα ενός ΟΑΠΙ για άτομο ή οντότητα που κατέχει πλέον του 5 % των μετοχών ή των δικαιωμάτων ψήφου του εν λόγω ΟΑΠΙ..
                  
               
                     (9)
                  
                  
                     Ο κανονισμός (ΕΕ) αριθ. 462/2013 εισάγει νέες διατάξεις για να διασφαλιστεί ότι οι εμπιστευτικές πληροφορίες χρησιμοποιούνται μόνο για σκοπούς που σχετίζονται με δραστηριότητες αξιολόγησης πιστοληπτικής ικανότητας και προστατεύονται από απάτη, κλοπή ή κατάχρηση. Για τον σκοπό αυτό, το άρθρο 10 παράγραφος 2α του κανονισμού (ΕΚ) αριθ. 1060/2009 απαιτεί από τους ΟΑΠΙ να αντιμετωπίζουν όλες τις αξιολογήσεις πιστοληπτικής ικανότητας, τις προοπτικές αξιολόγησης και τις σχετικές πληροφορίες ως εμπιστευτικές πληροφορίες μέχρις ότου κοινοποιηθούν στο κοινό. Ως εκ τούτου, το νομοθετικό και εποπτικό πλαίσιο της Βραζιλίας παρέχει προστασία κατά της κατάχρησης εμπιστευτικών πληροφοριών.
                  
               
                     (10)
                  
                  
                     Ο κανονισμός (ΕΕ) αριθ. 462/2013 αποσκοπεί στην αύξηση του επιπέδου διαφάνειας και ποιότητας των μεθοδολογιών αξιολόγησης. Εισάγει στο παράρτημα Ι ενότητα Δ υποενότητα Ι παράγραφος 3 του κανονισμού (ΕΚ) αριθ. 1060/2009 υποχρέωση για τους ΟΑΠΙ να παρέχουν στην αξιολογούμενη οντότητα δυνατότητα να επισημαίνει τυχόν αντικειμενικά λάθη πριν από τη δημοσίευση της αξιολόγησης πιστοληπτικής ικανότητας ή της προοπτικής αξιολόγησης. Το νομοθετικό και εποπτικό πλαίσιο της Βραζιλίας δεν απαιτεί από τους ΟΑΠΙ να ενημερώνουν την αξιολογούμενη οντότητα πριν από τη δημοσίευση μιας αξιολόγησης.
                  
               
                     (11)
                  
                  
                     Ο κανονισμός (ΕΕ) αριθ. 462/2013 εισάγει διασφαλίσεις στο άρθρο 8 παράγραφος 5α, παράγραφος 6 περιπτώσεις αα) και αβ) και παράγραφος 7 του κανονισμού (ΕΚ) αριθ. 1060/2009 προκειμένου να διασφαλιστεί ότι οποιαδήποτε τροποποίηση των μεθοδολογιών αξιολόγησης δεν θα έχει ως αποτέλεσμα λιγότερο αυστηρές μεθοδολογίες. Μολονότι το νομοθετικό και εποπτικό πλαίσιο της Βραζιλίας ορίζει ότι ένας ΟΑΠΙ θα πρέπει να κοινοποιεί στον ρυθμιστικό φορέα και στην αγορά κάθε ουσιαστική αλλαγή στις μεθοδολογίες του, δεν απαιτεί από τους ΟΑΠΙ να διενεργούν διαβουλεύσεις για αλλαγές στις μεθοδολογίες ή να διορθώνουν τυχόν σφάλματα στις μεθοδολογίες τους. Ενώ υπάρχει απαίτηση κοινοποίησης του πεδίου εφαρμογής σε σχέση με τις αξιολογούμενες οντότητες που επηρεάζονται από αλλαγή μεθοδολογίας, δεν απαιτείται να εξηγηθεί ο λόγος αυτής ή να κοινοποιηθεί στην εποπτική αρχή.
                  
               
                     (12)
                  
                  
                     Ο κανονισμός (ΕΕ) αριθ. 462/2013 ενισχύει τις απαιτήσεις σχετικά με την παρουσίαση και κοινοποίηση των αξιολογήσεων πιστοληπτικής ικανότητας. Σύμφωνα με το άρθρο 8 παράγραφος 2 και το παράρτημα Ι ενότητα Δ υποενότητα Ι παράγραφος 2α του κανονισμού (ΕΚ) αριθ. 1060/2009, οι ΟΑΠΙ συνοδεύουν την κοινοποίηση των μεθοδολογιών, των προτύπων και των βασικών παραδοχών αξιολόγησης με σαφείς και ευχερώς κατανοητές κατευθυντήριες γραμμές, που επεξηγούν πλήρως τις παραδοχές, τις παραμέτρους, τα όρια και τις αβεβαιότητες που περιβάλλουν τα πρότυπα και τις μεθόδους αξιολόγησης που εφαρμόζονται σε αυτού του είδους τις αξιολογήσεις πιστοληπτικής ικανότητας. Το νομοθετικό και εποπτικό πλαίσιο της Βραζιλίας απαιτεί, στις εκθέσεις αξιολόγησης πιστοληπτικής ικανότητας, να περιλαμβάνονται μεθοδολογίες που χρησιμοποιούνται για τον προσδιορισμό της αξιολόγησης πιστοληπτικής ικανότητας, ώστε να διασφαλίζεται ότι εξωτερικοί φορείς μπορούν να κατανοήσουν τους λόγους της αξιολόγησης. Επιπλέον, δεν υπάρχει απαίτηση να αναφέρεται ότι μια αξιολόγηση πιστοληπτικής ικανότητας αποτελεί γνώμη του οργανισμού και ότι μόνο σε περιορισμένο βαθμό μπορεί να στηριχθεί κανείς σε αυτήν.
                  
               
                     (13)
                  
                  
                     Προκειμένου να ενισχυθεί ο ανταγωνισμός και να περιοριστούν οι πιθανότητες σύγκρουσης συμφερόντων στον τομέα των ΟΑΠΙ, ο κανονισμός (ΕΕ) αριθ. 462/2013 θεσπίζει μια απαίτηση, στο παράρτημα Ι ενότητα Ε υποενότητα ΙΙ του κανονισμού (ΕΚ) αριθ. 1060/2009, σύμφωνα με την οποία η αμοιβή που χρεώνει ο ΟΑΠΙ για την παροχή υπηρεσιών αξιολόγησης πιστοληπτικής ικανότητας και βοηθητικών υπηρεσιών θα πρέπει να μην εισάγει διακρίσεις και να βασίζεται στο πραγματικό κόστος. Ο κανονισμός απαιτεί από τους ΟΑΠΙ να κοινοποιούν ορισμένες χρηματοοικονομικές πληροφορίες. Μολονότι η Comissão de Valores Mobiliários μπορεί να ζητήσει πληροφορίες στο πλαίσιο των εποπτικών της δραστηριοτήτων, το νομοθετικό και εποπτικό πλαίσιο της Βραζιλίας δεν απαιτεί συστηματικά από τους ΟΑΠΙ να παρέχουν πολιτικές τιμολόγησης ούτε στις εποπτικές αρχές ούτε στο κοινό. Επιπλέον, δεν απαιτείται η αμοιβή που χρεώνεται στους πελάτες να βασίζεται στο κόστος και να μην εισάγει διακρίσεις.
                  
               
                     (14)
                  
                  
                     Λαμβανομένων υπόψη των παραγόντων που εξετάστηκαν, το νομοθετικό και εποπτικό πλαίσιο της Βραζιλίας δεν πληροί όλες τις προϋποθέσεις ισοδυναμίας που προβλέπονται στο άρθρο 5 παράγραφος 6 δεύτερο εδάφιο του κανονισμού (ΕΚ) αριθ. 1060/2009. Ως εκ τούτου, δεν μπορεί να θεωρηθεί ισοδύναμο με το νομικό και εποπτικό πλαίσιο που καθιερώθηκε με τον εν λόγω κανονισμό.
                  
               
                     (15)
                  
                  
                     Ως εκ τούτου, η εκτελεστική απόφαση 2014/245/ΕΕ θα πρέπει να καταργηθεί.
                  
               
                     (16)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η εκτελεστική απόφαση 2014/245/ΕΕ καταργείται.
         
         
            Άρθρο 2
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 29 Ιουλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 302 της 17.11.2009, σ. 1
         
         
            (2)  Εκτελεστική απόφαση 2014/245/ΕΕ της Επιτροπής, της 28ης Απριλίου 2014, για την αναγνώριση του νομοθετικού και εποπτικού πλαισίου της Βραζιλίας ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας (ΕΕ L 132 της 3.5.2014, σ. 65).
         
            (3)  Κανονισμός (ΕΕ) αριθ. 462/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για την τροποποίηση του κανονισμού (ΕΚ) αριθ. 1060/2009 για τους οργανισμούς αξιολόγησης πιστοληπτικής ικανότητας (ΕΕ L 146 της 31.5.2013, σ. 1).